b'\n_START_ARTICLE_\nBrunnby\n_START_PARAGRAPH_\nBrunnby eller det oprindelige navn p\xc3\xa5 dansk Br\xc3\xb8ndby er et gammel sogn og kommune i Sk\xc3\xa5ne p\xc3\xa5 halv\xc3\xb8en Kullen. Br\xc3\xb8ndby forsamling bruger den dag i dag et dansk middelaldersegl, hvor der st\xc3\xa5r "Br\xc3\xb8ndbye Kiercke"._NEWLINE_Ber\xc3\xb8mt er den s\xc3\xa5kaldte Br\xc3\xb8ndbyvisen fra 1700\'erne, om hvordan stednavnene i Sk\xc3\xa5ne og Sj\xc3\xa6lland fik deres navne. If\xc3\xb8lge en gammel sk\xc3\xa5nsk-dansk legende, fandtes der en gammel konge, som havde tre b\xc3\xb8rn: Tora, Arild og Gille, som blev myrdet af deres onde stedmoderdronning p\xc3\xa5 s\xc3\xb8en. P\xc3\xa5 tre forskellige strande ved \xc3\x98resund, hvor ligene fl\xc3\xb8d i land, fik stederne deres navn: Torekov p\xc3\xa5 Bjerg (Bj\xc3\xa4re)-halv\xc3\xb8en (Bj\xc3\xa4re herred), Arild p\xc3\xa5 Kullen og Gilleleje p\xc3\xa5 Sj\xc3\xa6lland._NEWLINE_If\xc3\xb8lge den gamle danske folkevise p\xc3\xa5 \xc3\xb8stdansk (sk\xc3\xa5nsk), optegnet af pr\xc3\xa6sten Simon Peter Sundius i \xc3\xa5r 1754, var det imidlertid i stedet en fru Ingrid, som blev gift med en dansk stormand David, som lod sine sm\xc3\xa5 b\xc3\xb8rn myrde._NEWLINE_I andre versioner af legenden, hedder Inger i stedet Helene eller Ellen, og boede i byen Stubbarp (f\xc3\xb8r Roskildefreden: Stubberup) uden for Arild p\xc3\xa5 Kullen. Det var hende, som gav navn til Sankt Helene Kilde i Tisvildeleje i Nordsj\xc3\xa6lland. Der er et ber\xc3\xb8mt maleri forestillende Helene, som gr\xc3\xa6der over hendes d\xc3\xb8de b\xc3\xb8rn med det sk\xc3\xa5nske Kullen i baggrunden._NEWLINE_Men i virkeligheden var stederne ved Sundet gamle hedenske kultpladser med hellige kilder, hvor man lod bygge kapel, for at g\xc3\xb8re overgangen til kristendommen lettere i Danmark._NEWLINE_I 1677 under den Sk\xc3\xa5nske Krig blev Kullen og Br\xc3\xb8ndby ramt af den svenske rigsr\xc3\xa5d Johan Gyllenstiernas edsafl\xc3\xa6ggelsesf\xc3\xa6rd gennem Sk\xc3\xa5neland. Den svenske konge truede befolkningen med "gruvliga repressalier." I en af de kongelige plakater blev det bl.a. bestemt, at hvis en svensker i kongens eller rigets tjeneste blev dr\xc3\xa6bt, skulle sognet, hvor det skete, b\xc3\xb8de 1000 rigsdaler for hver dr\xc3\xa6bt, og desuden skulle hver tiende mand i sognet h\xc3\xa6nges. Til sidst blev dette sk\xc3\xa6rpet til, at hver tredje voksen mand skulle h\xc3\xa6nges. I et sogn p\xc3\xa5 600 m\xc3\xa6nd skulle i givet fald da 200 henrettes! Hvem der skulle lide d\xc3\xb8den, blev afgjort ved lodtr\xc3\xa6kning._NEWLINE_Et tragikomisk indslag p\xc3\xa5 Gyllenstiernas edsafl\xc3\xa6ggelsef\xc3\xa6rd er et \xc3\xa5bent brev, som Gyllenstierna lod sende rundt til almuen. Brevet blev indledt med et krav om total underkastelse, om at man skulle stille sig til den svenske arm\xc3\xa9s disposition og aflevere sine v\xc3\xa5ben, og sluttede med: "Men skulle nogen driste sig til at g\xc3\xa5 mig imod og vise sig modstr\xc3\xa6bende, vil disse b\xc3\xb8nder blive fuldst\xc3\xa6ndig udryddet og ford\xc3\xa6rvede med ild og brand af det svenske milit\xc3\xa6r." Det komiske ligger i underskriften: "Eder samptelige til all v\xc3\xa4nskap ben\xc3\xa4gen (gunstige, velvillige) Johannes Gyldenstierna."'